എസ്എഫ്ഐക്കായി ചട്ടങ്ങള് കാറ്റില് പറത്തി കേരള സര്വകലാശാല തോറ്റവരെ ജയിപ്പിക്കാനുള്ള നീക്കം വിവാദത്തില് തിരുവനന്തപുരം : എസ്എഫ്ഐക്കുവേണ്ടി ചട്ടങ്ങള് കാറ്റില് പറത്തിയ കേരള സര്വകലാശാല നടപടി വിവാദത്തില്. എംബിഎ പരീക്ഷ തോറ്റ കേരള സര്വകലാശാല മാനേജ്മെന്റ് ഇന്സ്റ്റിറ്റ്യൂട്ടിലെ IMK മൂന്ന് വിദ്യാര്ത്ഥികളെ ജയിപ്പിക്കാന് വേണ്ടി മൂന്നാം തവണയും ഉത്തരക്കടലാസുകള് പുനര്മൂല്യനിര്ണയം നടത്താനുള്ള തീരുമാനമാണ് വിവാദമായിരിക്കുന്നത്. എസ്എഫ്ഐയുടെ ആവശ്യപ്രകാരമാണ് നടപടി. കേരള സര്വകലാശാലയില് മൂന്നാം സെമസ്റ്റര് എംബിഎ പരീക്ഷയില് തോറ്റ മൂന്ന് വിദ്യാര്ത്ഥികളുടെ ഉത്തരക്കടലാസ് മൂന്നാം തവണയും പുനപരിശോധിക്കണമെന്ന് എസ്എഫ്ഐ ആവശ്യപ്പെട്ടിരുന്നു. ഇതോടെ എംബിഎ വകുപ്പ് മേധാവിയും സിഎസ്എസ് വൈസ് ചെയര്മാന്നും യോഗം ചേര്ന്ന് ഉത്തരക്കടലാസുകള് മൂന്നാം തവണയും പുനഃപരിശോധിക്കാന് തീരുമാനിക്കുകയായിരുന്നു. ഈ യോഗത്തില് എസ്എഫ്ഐ നേതാവും പങ്കെടുത്തു. യൂണിവേഴ്സിറ്റി ചട്ടമനുസരിച്ച് വൈസ് ചാന്സലര് ചെയര്മാനായ അക്കാദമിക് കമ്മിറ്റിക്ക് പോലും യൂണിവേഴ്സിറ്റി റെഗുലേഷന് വിരുദ്ധമായി തീരുമാനമെടുക്കാന് അധികാരമില്ല. പിജി പരീക്ഷകള്ക്ക് രണ്ട് മൂല്യനിര്ണയമാണുള്ളത്. ആദ്യ മൂല്യനിര്ണയം വകുപ്പുകളിലെ അധ്യാപകരും രണ്ടാം മൂല്യനിര്ണയം സര്വകലാശാലയ്ക്ക് പുറത്തുള്ള അധ്യാപകരുമാണ് നടത്തുന്നത്. മൂല്യനിര്ണയങ്ങളില് ലഭിക്കുന്ന മാര്ക്കുകളിലെ വ്യത്യാസം 10 ശതമാനത്തില് കൂടുതലാണെങ്കില് മാത്രമാണ് മൂന്നാമത് മൂല്യനിര്ണയം നടത്താന് വ്യവസ്ഥയുള്ളത്. എന്നാല് തോറ്റ മൂന്ന് വിദ്യാര്ത്ഥികളുടെയും മൂല്യനിര്ണയങ്ങളിലെ മാര്ക്ക് വ്യത്യാസം 10 ശതമാനത്തിന് താഴെ ആണ്. എസ്എഫ്ഐയുടെ ഇടപെടലില് ഈ മൂന്ന് വിദ്യാര്ത്ഥികളുടെ ഉത്തരക്കടലാസ് മാത്രമായി മൂന്നാമതും മൂല്യനിര്ണയം നടത്തി ജയിപ്പിക്കുകയാണ് ലക്ഷ്യം. സാങ്കേതിക സര്വകലാശാലയില് മുന് വിദ്യാഭ്യാസ മന്ത്രി കെ.ടി ജലീലിന്റെ നിര്ദ്ദേശാനുസരണം മൂന്നാം തവണയും പുനര്മൂല്യനിര്ണയം നടത്തി ബി.ടെക് വിദ്യാര്ത്ഥിയെ ജയിപ്പിച്ചിരുന്നു. ഇതിന്റെ ചുവട് പിടിച്ചാണ് കേരള സര്വകലാശാലയിലെയും നടപടി. സര്വകലാശാല ചടങ്ങള്ക്ക് വിരുദ്ധമായി തോറ്റ വിദ്യാര്ത്ഥികളുടെ ഉത്തരകടലാസുകള് മൂന്നാം തവണയും പുനഃപരിശോധിക്കാനുള്ള തീരുമാനം അംഗീകരിക്കരുതെന്ന് സേവ് യൂണിവേഴ്സിറ്റി ക്യാമ്ബെയ്ന് കമ്മിറ്റി കേരള സര്വകലാശാല വിസിയോട് ആവശ്യപ്പെട്ടു.